[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.11.2009

COM(2009)659 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την ανάκληση του δασμού αντιντάμπινγκ που επιβλήθηκε με τον κανονισμό (EΚ) αριθ. 172/2008 στις εισαγωγές σιδηροπυριτίου καταγωγής Πρώην Γιουγκοσλαβικής Δημοκρατίας της Μακεδονίας

ΑΙΤΙΟΛΟΓΙΚΗ ΕΚΘΕΣΗ

Ιστορικό τής πρότασης |

Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005 (εφεξής «βασικός κανονισμός»), στο πλαίσιο της διαδικασίας που αφορά τις εισαγωγές σιδηροπυριτίου καταγωγής Πρώην Γιουγκοσλαβικής Δημοκρατίας της Μακεδονίας και Ρωσίας. |

Γενικό πλαίσιο Η παρούσα πρόταση υποβάλλεται στο πλαίσιο της εκτέλεσης του βασικού κανονισμού και είναι αποτέλεσμα έρευνας που διεξήχθη σύμφωνα με τις ουσιαστικές και διαδικαστικές απαιτήσεις του βασικού κανονισμού. |

Ισχύουσες διατάξεις στον τομέα της πρότασης Κανονισμός (ΕΚ) αριθ. 172/2008 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές σιδηροπυριτίου καταγωγής Λαϊκής Δημοκρατίας της Κίνας, Αιγύπτου, Καζακστάν, Πρώην Γιουγκοσλαβικής Δημοκρατίας της Μακεδονίας και Ρωσίας |

Συνέπεια με άλλες πολιτικές και στόχους της Ένωσης Άνευ αντικειμένου. |

Διαβούλευση με τα ενδιαφερόμενα μέρη και εκτίμηση των επιπτώσεων |

Διαβούλευση με τα ενδιαφερόμενα μέρη |

Τα ενδιαφερόμενα μέρη τα οποία αφορά η διαδικασία είχαν τη δυνατότητα να υποστηρίξουν τα συμφέροντά τους στη διάρκεια της έρευνας, σύμφωνα με τις διατάξεις του βασικού κανονισμού. |

Συγκέντρωση και χρήση πραγματογνωμοσύνης |

Δεν υπήρξε ανάγκη για εξωτερική πραγματογνωμοσύνη. |

Εκτίμηση επιπτώσεων Η παρούσα πρόταση είναι αποτέλεσμα της εφαρμογής του βασικού κανονισμού. Ο βασικός κανονισμός δεν προβλέπει εκτίμηση των γενικών επιπτώσεων, αλλά περιέχει εξαντλητικό κατάλογο όρων που πρέπει να αξιολογηθούν. |

Νομικά στοιχεία της πρότασης |

Σύνοψη της προτεινόμενης δράσης Στις 22 Απριλίου 2009 η Επιτροπή ξεκίνησε μερική ενδιάμεση επανεξέταση των μέτρων αντιντάμπινγκ που ίσχυαν για τις εισαγωγές σιδηροπυριτίου καταγωγής Λαϊκής Δημοκρατίας της Κίνας, Αιγύπτου, Καζακστάν, Πρώην Γιουγκοσλαβικής Δημοκρατίας της Μακεδονίας και Ρωσίας. Η έρευνα περιοριζόταν στην εξέταση του ντάμπινγκ στο βαθμό που αφορούσε τον αιτούντα, την Silmak Dooel Export Import. Ο εν λόγω παραγωγός-εξαγωγέας υπόκειται προς το παρόν σε δασμό αντιντάμπινγκ 5,4%, που είναι επίσης το επίπεδο του υπόλοιπου δασμού για εισαγωγές σιδηροπυριτίου από την Πρώην Γιουγκοσλαβική Δημοκρατία της Μακεδονίας. Η έρευνα έδειξε ότι δεν εφαρμοζόταν πρακτική ντάμπινγκ κατά την περίοδο της έρευνας. Εξήχθη επίσης το συμπέρασμα ότι οι περιστάσεις που διαπιστώθηκαν κατά την τρέχουσα περίοδο έρευνας είχαν διαρκή χαρακτήρα. Προτείνεται λοιπόν να εγκρίνει το Συμβούλιο τη συνημμένη πρόταση κανονισμού, ο οποίος πρέπει να δημοσιευτεί το αργότερο έως τις 21 Ιουλίου 2010, έτσι ώστε να ανακληθεί ο δασμός αντιντάμπινγκ που επιβάλλεται σε εισαγωγές σιδηροπυριτίου από την Πρώην Γιουγκοσλαβική Δημοκρατία της Μακεδονίας. |

Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία από τον κανονισμό (ΕΚ) αριθ. 2117/2005 του Συμβουλίου της 21ης Δεκεμβρίου 2005. |

Αρχή της επικουρικότητας Η πρόταση εμπίπτει στην αποκλειστική αρμοδιότητα της Κοινότητας. Ως εκ τούτου, δεν εφαρμόζεται η αρχή της επικουρικότητας. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τον ακόλουθο λόγο: |

Η μορφή δράσης περιγράφεται στον προαναφερθέντα βασικό κανονισμό και δεν επιτρέπει τη λήψη απόφασης σε εθνικό επίπεδο. Στοιχεία σχετικά με τον τρόπο με τον οποίο θα περιοριστούν στο ελάχιστο η οικονομική επιβάρυνση και ο διοικητικός φόρτος που θα αναλάβουν η Κοινότητα, οι εθνικές αρχές, οι περιφερειακές και τοπικές αρχές, οι οικονομικοί παράγοντες και οι πολίτες, και θα διασφαλιστεί ότι είναι ανάλογα αυτά προς το στόχο της πρότασης: άνευ αντικειμένου. |

Επιλογή νομικού μέσου |

Προτεινόμενο μέσο: κανονισμός. |

Η προσφυγή σε άλλα μέσα δεν θα ήταν κατάλληλη, διότι ο βασικός κανονισμός δεν προβλέπει εναλλακτικές λύσεις. |

Δημοσιονομικές επιπτώσεις |

Η πρόταση δεν έχει καμία επίπτωση στον κοινοτικό προϋπολογισμό. |

1. Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την ανάκληση του δασμού αντιντάμπινγκ που επιβλήθηκε με τον κανονισμό (EΚ) αριθ. 172/2008 στις εισαγωγές σιδηροπυριτίου καταγωγής Πρώην Γιουγκοσλαβικής Δημοκρατίας της Μακεδονίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] (εφεξής «ο βασικός κανονισμός»), και ιδίως το άρθρο 11 παράγραφοι 3 και 6,

την πρόταση που υπέβαλε η Επιτροπή ύστερα από διαβούλευση με τη συμβουλευτική επιτροπή,

Εκτιμώντας τα ακόλουθα:

2. ΔΙΑΔΙΚΑΣΙΑ

3. Ισχύοντα μέτρα

4. Το Συμβούλιο, με τον κανονισμό (ΕΚ) αριθ. 172/2008[2] («ο αρχικός κανονισμός»), επέβαλε οριστικό δασμό αντιντάμπινγκ στις εισαγωγές σιδηροπυριτίου («FeSi») καταγωγής Λαϊκής Δημοκρατίας της Κίνας, Αιγύπτου, Καζακστάν, Πρώην Γιουγκοσλαβικής Δημοκρατίας της Μακεδονίας και Ρωσίας. Τα μέτρα συνίστανται σε δασμούς ad valorem της τάξης του 5,4% έως 33,9%, ανάλογα με την χώρα καταγωγής, με την εξαίρεση τεσσάρων εταιρειών, που αναφέρονται ρητώς στον αρχικό κανονισμό, οι οποίες υπόκεινται σε ατομικούς δασμολογικούς συντελεστές.

5. Αίτημα επανεξέτασης

6. Μετά την επιβολή των οριστικών μέτρων, η Επιτροπή έλαβε αίτηση για μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού («ενδιάμεση επανεξέταση»). Η αίτηση, το πεδίο της οποίας περιορίζεται στην εξέταση του ντάμπινγκ, υποβλήθηκε από έναν παραγωγό-εξαγωγέα της Πρώην Γιουγκοσλαβικής Δημοκρατίας της Μακεδονίας, την Silmak Dooel Export Import («ο αιτών» ή «Silmak»). Ο αιτών συνεργάστηκε στην έρευνα, η οποία οδήγησε στα ευρήματα και τα συμπεράσματα που αναφέρονται στον αρχικό κανονισμό («η αρχική έρευνα»). Ο δασμός αντιντάμπινγκ που ισχύει για τον αιτούντα, ο οποίος είναι ο μόνος γνωστός παραγωγός-εξαγωγέας του υπό εξέταση προϊόντος καταγωγής Πρώην Γιουγκοσλαβικής Δημοκρατίας της Μακεδονίας, είναι 5,4%.

7. Στην αίτησή του για ενδιάμεση επανεξέταση, ο αιτών ισχυρίζεται ότι από τη σύγκριση της κατασκευασμένης κανονικής αξίας του με τις τιμές του εξαγωγής στην Κοινότητα εμφαίνεται ότι το περιθώριο ντάμπινγκ ήταν ουσιωδώς χαμηλότερο από το ισχύον επίπεδο του μέτρου. Για το λόγο αυτό, ισχυρίστηκε ότι δεν ήταν πλέον απαραίτητο να συνεχιστεί η ισχύς του μέτρου για την εξουδετέρωση της πρακτικής ντάμπινγκ στο σημερινό του επίπεδο.

8. Έναρξη μερικής ενδιάμεσης επανεξέτασης

9. Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπήρχαν επαρκή αποδεικτικά στοιχεία για την έναρξη ενδιάμεσης επανεξέτασης, η Επιτροπή αποφάσισε να ξεκινήσει μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού, το πεδίο της οποίας περιορίζεται στην εξέταση του ντάμπινγκ σε ό,τι αφορά την Silmak. Η Επιτροπή δημοσίευσε ανακοίνωση της έναρξης στις 22 Απριλίου 2009 στην Επίσημη Εφημερίδα της Ευρωπαϊκής Ένωσης [3] και ξεκίνησε έρευνα.

10. Υπό εξέταση προϊόν και ομοειδές προϊόν

11. Το προϊόν που αφορούσε η ενδιάμεση επανεξέταση είναι το ίδιο με αυτό της αρχικής έρευνας, δηλαδή σιδηροπυρίτιο που περιέχει κατά βάρος περισσότερο από 8% και όχι περισσότερο από 96% πυρίτιο και τουλάχιστον 4% σίδηρο. Η παραγωγή FeSi πραγματοποιείται σε κλιβάνους ηλεκτρικών τόξων με αναγωγή χαλαζία με τη βοήθεια διαφόρων ανθρακούχων προϊόντων. Το προϊόν χρησιμοποιείται κυρίως ως οξειδωτικό και ως συστατικό κραμάτων στη χαλυβουργία. Το FeSi πωλείται υπό μορφή σβώλων, κόκκων ή σκόνης και υπάρχει σε διάφορες ποιότητες ανάλογα με την περιεκτικότητά του σε πυρίτιο και σε ξένες προσμείξεις (π.χ. αλουμίνιο). Το FeSi με περιεκτικότητα σε πυρίτιο από 70% και άνω θεωρήθηκε ως υψηλής καθαρότητας, με περιεκτικότητα σε πυρίτιο περισσότερο από 55% και λιγότερο από 70% ως FeSi μέσης καθαρότητας και με περιεκτικότητα σε πυρίτιο μικρότερη από 55% ως FeSi χαμηλής καθαρότητας. Το υπό εξέταση προϊόν υπάγεται προς το παρόν στους κωδικούς της ΣΟ 7202 21 00, 7202 29 10 και 7202 29 90.

12. Το προϊόν που παράγεται και πωλείται στην Πρώην Γιουγκοσλαβική Δημοκρατία της Μακεδονίας και αυτό που εξάγεται στην Κοινότητα έχουν τα ίδια βασικά φυσικά, τεχνικά και χημικά χαρακτηριστικά και χρήσεις και, συνεπώς, θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού.

13. Ενδιαφερόμενα μέρη

14. Η Επιτροπή ενημέρωσε επίσημα τον κοινοτικό κλάδο, τον αιτούντα και τις αρχές της χώρας εξαγωγής για την έναρξη της ενδιάμεσης επανεξέτασης. Οι ενδιαφερόμενοι είχαν την ευκαιρία να υποβάλουν γραπτώς τις απόψεις τους και να ζητήσουν ακρόαση εντός της προθεσμίας που οριζόταν στην ανακοίνωση. Δόθηκε η δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης.

15. Η Επιτροπή απέστειλε ερωτηματολόγιο στον αιτούντα και έλαβε απάντηση εντός της ταχθείσας προθεσμίας. Η Επιτροπή ζήτησε και επαλήθευσε όλες τις πληροφορίες που έκρινε αναγκαίες για τον καθορισμό του ντάμπινγκ και πραγματοποίησε επίσκεψη επαλήθευσης στις εγκαταστάσεις του αιτούντα:

16. Silmak Dooel Export-Import, Jegunovice, Πρώην Γιουγκοσλαβική Δημοκρατία της Μακεδονίας.

17. Περίοδος έρευνας

18. Η έρευνα για την πρακτική ντάμπινγκ κάλυψε την περίοδο από την 1η Ιανουαρίου 2008 έως τις 31 Δεκεμβρίου 2008 («περίοδος της έρευνας» ή «ΠΕ»).

19. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

20. Κανονική αξία

21. Σύμφωνα με το άρθρο 2 παράγραφος 2 του βασικού κανονισμού, η Επιτροπή εξέτασε πρώτα κατά πόσον οι εγχώριες πωλήσεις του ομοειδούς προϊόντος από τον αιτούντα σε ανεξάρτητους πελάτες ήταν αντιπροσωπευτικές, δηλαδή κατά πόσον ο συνολικός όγκος των εν λόγω πωλήσεων ήταν ίσος με το 5%, τουλάχιστον, του συνολικού όγκου των αντίστοιχων εξαγωγικών πωλήσεων στην Κοινότητα.

22. Επειδή η έρευνα έδειξε ότι δεν υπήρχαν αντιπροσωπευτικές εγχώριες πωλήσεις του ομοειδούς προϊόντος στην Πρώην Γιουγκοσλαβική Δημοκρατία της Μακεδονίας, η κανονική αξία έπρεπε να κατασκευαστεί. Σύμφωνα με το άρθρο 2 παράγραφος 3 του βασικού κανονισμού, η κανονική αξία κατασκευάστηκε με την προσθήκη στο κόστος κατασκευής των εξαγόμενων ειδών ενός εύλογου ποσού για τα έξοδα πώλησης, τα γενικά και διοικητικά έξοδα («ΓΔΕΠ») και ενός εύλογου περιθωρίου κέρδους.

23. Για να προσδιοριστεί αν μπορούν να χρησιμοποιηθούν τα ΓΔΕΠ του αιτούντος και το περιθώριο κέρδους που υλοποιείται στις εγχώριες πωλήσεις του ομοειδούς προϊόντος, η Επιτροπή εξέτασε στη συνέχεια εάν υπήρχαν εγχώριες πωλήσεις FeSi κατά την ΠΕ, που να μπορεί να θεωρηθεί ότι πραγματοποιήθηκαν κατά τις συνήθεις εμπορικές πρακτικές, σύμφωνα με το άρθρο 2 παράγραφος 4 του βασικού κανονισμού. Διαπιστώθηκε ότι η εταιρεία σημείωσε λίγες κερδοφόρες εγχώριες πωλήσεις κατά την ΠΕ, που αντιστοιχούσαν σε πολύ μικρές ποσότητες. Η εταιρεία ισχυρίστηκε ότι αυτές οι συναλλαγές αφορούσαν δοκιμαστικά είδη του προϊόντος, οι οποίες, επομένως, δεν μπορεί να θεωρηθεί ότι πραγματοποιήθηκαν κατά τις συνήθεις εμπορικές πρακτικές. Ο ισχυρισμός εξετάστηκε και έγινε αποδεκτός.

24. Με βάση την παραπάνω ανάλυση, εξήχθη το συμπέρασμα ότι ο αιτών δεν πραγματοποίησε εγχώριες πωλήσεις του ομοειδούς προϊόντος, κατά τις συνήθεις εμπορικές πρακτικές, κατά την ΠΕ. Έτσι, σύμφωνα με το άρθρο 2 παράγραφος 6 στοιχείο γ), θεωρήθηκε εύλογο, κατά την κατασκευή της κανονικής αξίας, να ακολουθηθεί η ίδια μέθοδος με αυτήν που εφαρμόστηκε στην αρχική έρευνα. Κατά συνέπεια, τα σταθμισμένα μέσα ΓΔΕΠ που επιβάρυναν τους αιγύπτιους παραγωγούς κατά την αρχική έρευνα, λόγω της συγκρισιμότητας της παραγωγής και των δομών πωλήσεών του, και το περιθώριο κέρδους 5%, το οποίο θεωρήθηκε εύλογο κέρδος για αυτόν τον τύπο της αγοράς προϊόντων, προστέθηκαν στο κόστος παραγωγής του αιτούντος.

25. Τιμή εξαγωγής

26. Επειδή όλες οι εξαγωγικές πωλήσεις του αιτούντος προς την Κοινότητα πραγματοποιήθηκαν απευθείας σε ανεξάρτητους πελάτες, οι τιμές εξαγωγής καθορίστηκαν με βάση τις πράγματι καταβληθείσες ή καταβλητέες τιμές για το υπό εξέταση προϊόν σύμφωνα με το άρθρο 2 παράγραφος 8 του βασικού κανονισμού.

27. Σύγκριση

28. Η σύγκριση μεταξύ της σταθμισμένης μέσης κανονικής αξίας και της σταθμισμένης μέσης τιμής εξαγωγής πραγματοποιήθηκε σε βάση εκ του εργοστασίου και στο ίδιο επίπεδο εμπορίου. Για να διασφαλισθεί δίκαιη σύγκριση μεταξύ της κανονικής αξίας και της τιμής εξαγωγής, ελήφθησαν υπ' όψη, σύμφωνα με το άρθρο 2 παράγραφος 10 του βασικού κανονισμού, οι διαφορετικοί παράγοντες οι οποίοι, όπως απεδείχθη, επηρέασαν τις τιμές και τη συγκρισιμότητα των τιμών. Για το σκοπό αυτό, ελήφθησαν δεόντως υπόψη, υπό μορφή προσαρμογών, τα έξοδα μεταφοράς και ασφάλισης, διεκπεραίωσης, συσκευασίας και τα παρεπόμενα έξοδα, καθώς και οικονομικά έξοδα, τραπεζικές επιβαρύνσεις και δασμοί αντιντάμπινγκ που καταβάλλονται από τον αιτούντα, όπου ενδείκνυται και δικαιολογείται.

29. Περιθώριο ντάμπινγκ

30. Όπως προβλέπεται στο άρθρο 2 παράγραφος 11 του βασικού κανονισμού, η μέση σταθμισμένη κανονική αξία ανά τύπο συγκρίθηκε με τη σταθμισμένη τιμή εξαγωγής του αντίστοιχου τύπου του υπό εξέταση προϊόντος. Από τη σύγκριση δεν προέκυψε ύπαρξη ντάμπινγκ.

31. ΜΟΝΙΜΟΣ ΧΑΡΑΚΤΗΡΑΣ ΤΩΝ ΜΕΤΑΒΑΛΛΟΜΕΝΩΝ ΣΥΝΘΗΚΩΝ

32. Σύμφωνα με το άρθρο 11 παράγραφος 3 του βασικού κανονισμού, εξετάστηκε επίσης κατά πόσον η μεταβολή των συνθηκών ήταν δυνατόν να θεωρηθεί εύλογα μόνιμου χαρακτήρα.

33. Ως προς αυτό, η έρευνα έδειξε ότι η Silmak κατέβαλε σημαντικές προσπάθειες για να αλλάξει τη δομή της παραγωγής της προς την κατεύθυνση ειδών προϊόντος υψηλότερης ποιότητας (με περιεκτικότητα πυριτίου 75% ή υψηλότερη), γεγονός που είχε ως αποτέλεσμα την αύξηση των τιμών της εξαγωγής, η οποία ήταν κατά μέσο όρο υψηλότερη από την αύξηση του κόστους.

34. Ο αιτών συνεργάστηκε πλήρως σε αυτήν την ενδιάμεση επανεξέταση και τα στοιχεία που συλλέχθηκαν και πιστοποιήθηκαν επέτρεψαν τον καθορισμό ενός περιθωρίου ντάμπινγκ βάσει των ιδίων στοιχείων του, συμπεριλαμβανομένων των ατομικών τιμών εξαγωγής στην Κοινότητα. Το αποτέλεσμα αυτού του υπολογισμού δείχνει ότι η συνεχιζόμενη εφαρμογή του μέτρου στο σημερινό του επίπεδο δεν είναι πλέον δικαιολογημένη.

35. Τα αποδεικτικά στοιχεία που συγκεντρώθηκαν και πιστοποιήθηκαν κατά την έρευνα έδειξαν επίσης ότι οι αλλαγές στην παραγωγική δομή του αιτούντος μπορούν να θεωρηθούν ότι είναι μόνιμου χαρακτήρα. Κατά τη διάρκεια της έρευνας δεν προέκυψε κάποιο στοιχείο που να συνηγορεί για το αντίθετο. Επομένως, κρίθηκε ότι οι συνθήκες που οδήγησαν στην έναρξη αυτής της ενδιάμεσης επανεξέτασης είναι απίθανο να αλλάξουν στο άμεσο μέλλον, κατά τρόπο που θα μπορούσε να επηρεάσει τα συμπεράσματα της ενδιάμεσης επανεξέτασης. Συνεπώς, συνάγεται το συμπέρασμα ότι η μεταβολή των περιστάσεων έχει μόνιμο χαρακτήρα.

36. ΜΕΤΡΑ ΑΝΤΙΝΤΑΜΠΙΝΓΚ

37. Σημειώνεται ότι η σύγκριση των εξαγωγικών στοιχείων του αιτούντος με τη Eurostat έδειξε ότι η ποσότητα εξαγωγών της εταιρείας του υπό εξέταση προϊόντος, κατά την ΠΕ, αντιστοιχούσε στη συνολική ποσότητα του υπό εξέταση προϊόντος που εισήχθη στην Κοινότητα από την Πρώην Γιουγκοσλαβική Δημοκρατία της Μακεδονίας κατά την ίδια περίοδο.

38. Με βάση τα αποτελέσματα της έρευνας επανεξέτασης θεωρείται σκόπιμο να ανακληθεί ο δασμός αντιντάμπινγκ που εφαρμόζεται στις εισαγωγές του υπό εξέταση προϊόντος καταγωγής Πρώην Γιουγκοσλαβικής Δημοκρατίας της Μακεδονίας.

39. Τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και για το σκεπτικό βάσει των οποίων επρόκειτο να προταθεί η ανάκληση του μέτρου που επιβλήθηκε με τον κανονισμό (ΕΚ) αριθ. 172/2008 του Συμβουλίου στις εισαγωγές του υπό εξέταση προϊόντος καταγωγής Πρώην Γιουγκοσλαβικής Δημοκρατίας της Μακεδονίας και είχαν την ευκαιρία να υποβάλουν παρατηρήσεις. Δεν ελήφθησαν παρατηρήσεις από τα ενδιαφερόμενα μέρη.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ

Άρθρο μόνο

Η μερική ενδιάμεση επανεξέταση των μέτρων αντιντάμπινγκ που ισχύουν για τις εισαγωγές σιδηροπυριτίου, που υπάγεται προς το παρόν στους κωδικούς της ΣΟ 7202 21 00, 7202 29 10 και 7202 29 90, καταγωγής Πρώην Γιουγκοσλαβικής Δημοκρατίας της Μακεδονίας, η οποία ξεκίνησε σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96, περατώνεται και το μέτρο που ισχύει για τις εισαγωγές καταγωγής Πρώην Γιουγκοσλαβικής Δημοκρατίας της Μακεδονίας ανακαλείται.

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος […]

[1] ΕΕ L 56 της 6.3.1996, σ. 1.

[2] ΕΕ L 55 της 28.2.2008, σ. 6.

[3] ΕΕ C 93 της 22.4.2009, σ. 22.